|  |  |  |
| --- | --- | --- |
|  | **Lausuntoyhteenveto** |  |
|  |  |  |
| VEO / VVS |  |  |
| Widerholm, Kankare  | 16.12.2021 | VN/23048/2021 |
|  |  |  |
|  |
|  |
|  |
|  |
|   |

Valtioneuvoston asetus ilmailulta rajoitetuista alueista annetun valtioneuvoston asetuksen muuttamisesta - Lausuntoyhteenveto

Valtioneuvoston asetusta ilmailulta rajoitetuista alueista annetun valtioneuvoston asetuksen (930/2014) muuttamisesta koskeva lausuntokierros järjestettiin lausuntopalvelu.fi-sivuston kautta 26.10.-7.12.2021. Asetusmuutos koskisi asetuksen sekä sen liitteiden 1-3 muuttamista. Asetuksen voimaantuloa koskevan 10 §:n 3 momentti muutettaisiin siten, että sillä kumottaisiin vuonna 1995 annettu Ilmailulaitoksen päätös melunvaimennusalueista. Ehdotetaan, että asetuksen liitteessä 1 säädettyjä kieltoalueiden koordinaatteja, liitteessä 2 säädettyjä rajoitusalueen koordinaatteja ja liitteessä 3 säädettyjä tilapäisten erillisvarausalueiden koordinaatteja muutettaisiin vastaamaan muuttuneita ilmatilankäyttötarpeita.

Lausuntoja pyydettiin seuraavilta tahoilta: oikeusministeriö, sisäministeriö, puolustusministeriö, ympäristöministeriö, Babcock Scandinavian AirAmbulance, Etelä-Suomen aluehallintovirasto, Finavia Oyj, Finnair Oyj, FinnHEMS, Fintraffic Lennonvarmistus Oy, Fortum Power and Heat Oy, Google Wing, Helsingin kaupunki, Ilmatieteen laitos, Ilmavoimien esikunta, Lappeenrannan lentoasema, Liikenne- ja viestintävirasto, Malmin lentokenttäyhdistys ry, Mikkelin lentoasema, Nordic Regional Airlines Oy, Patria Oyj, Patria Pilot Training Oy, Pääesikunta, Rajavartiolaitoksen esikunta, Redstone Aero Oy, RPAS Finland ry, Skärgårdshavets Helikoptertjänst Ab, Seinäjoen lentoasema, Sotilasilmailun viranomaisyksikkö, Suomen Ilmailuliitto ry, Suomen Ilmailuopisto, Suomen lennonjohtajien yhdistys, Suomen lentäjäliitto - Finnish Pilots´Association ry, Suomen liikennelentäjien liitto, Suomen Moottorilentäjien Liitto ry, Suomen Puolustus - ja Ilmailuteollisuusyhdistys Pia ry, Säteilyturvakeskus, Turun kaupunki, Uudenmaan elinkeino-, liikenne- ja ympäristökeskus ja Väylävirasto.

Lausunnon antoivat Liikenne- ja viestintävirasto, Ilmavoimien esikunta, Säteilyturvakeskus ja Suomen Moottorilentäjien Liitto ry. Lisäksi oikeusministeriö, sisäministeriö, Rajavartiolaitos, Ilmatieteen laitos ja ympäristöministeriö totesivat, ettei niillä ole asiassa lausuttavaa.

Liikenne- ja viestintävirasto ja Ilmavoimat kannattivat esitystä lausunnoissaan. Säteilyturvakeskuksella ei ollut huomautettavaa asetusluonnoksessa esitettyihin Loviisan ja Hanhikiven ydinvoimalaitosten lentokieltoalueiden rajojen muutoksiin, mutta lausunnossa todetaan, että muun muassa miehittämättömän ilmailun lisääntymisellä sekä uusien ydinreaktorityyppien kehittymisellä saattaa olls tulevaisuudessa vaikutusta ydinvoimalaitospaikkojen lentokieltoalueisiin ja ydinvoimalaitosten mahdollisten sijoituspaikkojen soveltuvuuden arviointiin. Liikenne- ja viestintäministeriö toteaa, että tulevaisuudessa tarkastellaan muutuvia ilmatilan käyttötarpeita ja asetusta voidaan tarpeen mukaan päivittää. Suomen Moottorilentäjien Liitto esittää lausunnossaan, että kaikille lentopaikoille olisi määritettävä miehittämätöntä ilmailua rajoittavat UAS-ilmatilasuojavyöhykkeet. Liikenne- ja viestintäministeriö kiinnittää huomiota, että ilmailulain 11 a § mukaisesti Liikenne- ja viestinäviraston määräyksellä tai päätöksellä perustetaan kieltävät tai rajoittavat, miehittämätöntä ilmailua koskevat UAS-ilmatilavyöhykkeet, kun taas valtioneuvoston asetuksella perustettavat kielto- ja rajoitusalueet kattavat puolestaan kaiken ilmailun.